相和歌辭 怨歌行
作者：吳少微
朝代：唐

paragraphs: 城南有怨婦，含怨倚蘭叢。
自謂二八時，歌舞入漢宮。
皇恩弄幸玉堂中，綠陌黃花催夜酒。
錦衣羅袂逐春風，建章西宮煥若神。
燕趙美女二千人，君王厭德不忘新。
況羣豔冶紛來陳，是時別君不再見。
三十三春長信殿，長信重門晝掩關。
清房曉帳幽且閑，綺窗蟲網氛塵色。
文軒鶯對桃李顏，天王貴宮不貯老。
浩然淚隕今來還，自憐轉晚暮。
試逐佳遊芳草路，小腰麗女奪人奇。
金鞍少年曾不顧，歸來誰爲夫。
請謝西家婦，莫辭先醉解羅襦。